Lesersbrief: Die president stel ŉ voorbeeld vir LesufiDr. Dionē Prinsloo, hoof uitvoerende beampte van SA Akademie. Foto: YouTube/Skermskoot uit ‘n Dagbreek-video Dr. Dioné Prinsloo, uitvoerende hoof van die SA Akademie vir Wetenskap en Kuns, skryf: Panyaza Lesufi, die Gautengse LUR vir onderwys, se uitsprake oor onderwys in Afrikaans en sy opmerking dat ‘n mens aan leerlinge ‘n onguns bewys deur hulle in Afrikaans te laat studeer, getuig van onkunde oor skolestelsels en moedertaalonderrig. Lesufi se vooroordeel teen Afrikaans kom al van ver en is strydig met die uitspraak van die nuutverkose president Cyril Ramaphosa, se toespraak Woensdag in die parlement waarin hy beklemtoon dat die regering daar is om die belange van álle Suid-Afrikaners te bevorder en dus nie net die belange van een politieke party, die ANC, nie. Dat meer as sewe miljoen Suid-Afrikaners Afrikaanse moedertaalsprekers is of Afrikaans as tweede-taalsprekers elders en in die werksplek besig, is blykbaar nie vir Lesufi belangrik nie. Hy heg belang aan ‘n koloniale taal wat vir ‘n handjievol Suid-Afrikaners ‘n moedertaal is en wat hoogs waarskynlik ook vir Lesufi ‘n aangeleerde taal en nie sy moedertaal is nie. Die belangrike posisie wat hy beklee, moet Lesufi eerder gebruik om gehalte-onderrig te bevorder, ongeag die taal waarin dit geskied. Die skreiende tekort aan skole behoort vir hom ‘n prioriteit te wees, eerder as om politiek en die belange van sy eie politieke party te bevorder. Dat Afrikaans ‘n belangrike bydrae lewer tot gehalte-onderrig en die land se intellektuele kapitaal is bewys deur ‘n onlangse studie van prof. Flip Smit, bekende demograaf, wat aangetoon het dat Afrikaanse onderwys slegs 10,6% van die nasionale onderwyssektor uitmaak, maar dat hierdie klein sektor 31,9% gelewer het van die totale aantal leerlinge wat wiskunde in 2016 met onderskeiding geslaag het. Lesufi moet ook seker maak van sy ongenuanseerde stelling dat daar nie meer Afrikaanse universiteite bestaan nie. Die Afrikaanse tersiêre sektor is nie dood nie. Die inisiatiewe rondom die stigting van private Afrikaanse tersiêre instellings, byvoorbeeld, ‘n geakkrediteerde instelling soos Akademia, neem die plek in van die huidige bedeling waarin die tradisionele universiteite ‘n kniebuiging vir Engels as onderrig- en wetenskapstaal gemaak het.